รัฐบาลไทย-ข่าวทำเนียบรัฐบาล-พม. พัฒนาศักยภาพเครือข่ายอาสาสมัครหญิงไทยจาก 15 ประเทศ พร้อมใช้รูปแบบ “เพื่อนช่วยเพื่อน” ช่วยเหลือหญิงไทยที่แต่งงานกับชาวต่างชาติ
วันอังคารที่ 7 สิงหาคม 2561
พม. พัฒนาศักยภาพเครือข่ายอาสาสมัครหญิงไทยจาก 15 ประเทศ พร้อมใช้รูปแบบ “เพื่อนช่วยเพื่อน” ช่วยเหลือหญิงไทยที่แต่งงานกับชาวต่างชาติ
พม. พัฒนาศักยภาพเครือข่ายอาสาสมัครหญิงไทยจาก 15 ประเทศ พร้อมใช้รูปแบบ “เพื่อนช่วยเพื่อน” ช่วยเหลือหญิงไทยที่แต่งงานกับชาวต่างชาติ
วันนี้ (7 ส.ค.61) เวลา 15.00 น. ที่โรงแรม เอสดี อเวนิว เขตบางพลัด กรุงเทพฯพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีเปิด"โครงการพัฒนาศักยภาพเครือข่ายอาสาสมัครให้คําปรึกษาแก่หญิงไทยที่แต่งงานกับชาวต่างชาติ”จัดโดย กรมกิจการสตรีและสถาบันครอบครัว (สค.) ระหว่างวันที่ 6 – 10 สิงหาคม 2561 โดยมีผู้เข้าร่วมโครงการฯ จํานวนทั้งสิ้น 70 คนประกอบด้วย เครือข่ายอาสาสมัครหญิงไทยในต่างประเทศจากภูมิภาคอเมริกา ยุโรป และเอเชีย จํานวน 15 ประเทศ รวมทั้งผู้ปฏิบัติงานที่เกี่ยวข้อง
ปัจจุบัน คนไทยจํานวนมากเดินทางไปทั่วโลกด้วยวัตถุประสงค์ที่หลากหลาย ทั้งการหางานทํา ศึกษาต่อ หรือสร้างครอบครัว จากสถิติปัจจุบัน พบว่า มีคนไทยอาศัยอยู่ในภูมิภาคอเมริกา ยุโรป เอเชีย แอฟริกา และแปซิฟิกใต้ จํานวน 1,138,878 คน (ประมาณ 1.13 ล้านคน) ซึ่งรัฐบาลไทยมีความห่วงใยต่อประชากรไทยทุกคน ถึงแม้ว่าจะไม่ได้พํานักอยู่ในราชอาณาจักรไทย ทั้งนี้ พลเอก ประยุทธ์ จันทร์โอชานายกรัฐมนตรี ได้กําชับให้ทุกส่วนราชการดําเนินการส่งเสริมและสนับสนุนให้คนไทยที่พํานักในต่างประเทศเกิดการรวมกลุ่ม เพื่อช่วยเหลือซึ่งกันและกัน และทําประโยชน์ในการสร้างชื่อเสียงต่อประเทศชาติ ทั้งนี้ กระทรวง พม. ได้ดําเนินการส่งเสริมและสนับสนุนให้คนไทยในต่างประเทศรวมตัวกันและช่วยเหลือซึ่งกันและกัน รวมถึงการสนับสนุนให้หญิงไทยสามารถทํางานเพื่อสังคม และรวมตัวกันเพื่อจดทะเบียนเป็นองค์กรสาธารณประโยชน์ในการสร้างภาพลักษณ์ที่ดีให้เห็นถึงความเข้มแข็ง ความรัก ความสามัคคีของคนไทยและหญิงไทย เสมือนเป็นทูตของประเทศไทยในการสร้างความประทับใจให้แก่ชาวต่างชาติ
กระทรวง พม. โดย สค. มีภารกิจสําคัญในการสร้างเสริมเครือข่ายจากทุกภาคส่วนให้มีส่วนร่วมพัฒนาสังคม เพื่อส่งเสริมความเสมอภาคและความเท่าเทียมให้กับประชาชนทุกกลุ่มเป้าหมาย โดยดําเนินการ 2 มิติ ได้แก่1.มิติการคุ้มครองและพิทักษ์สิทธิด้วยการดําเนินงานผ่านศูนย์ส่งเสริมและประสานการพัฒนาสังคมสําหรับคนไทยในต่างประเทศ และบูรณาการการดําเนินงานภายในกระทรวง พม เพื่อให้การดูแลคนไทยครอบคลุมทุกกลุ่มเป้าหมาย ทั้งเด็ก เยาวชน สตรี ผู้พิการ ผู้สูงอายุ และครอบครัวไทยที่พํานักในต่างประเทศ รวมทั้งหน่วยงานภาคีเครือข่าย ได้แก่ กระทรวงการต่างประเทศ สํานักงานอัยการสูงสุด กรมการจัดหางาน กรมการปกครอง กระทรวงสาธารณสุข สํานักงานตรวจคนเข้าเมือง บริษัท ท่าอากาศยานไทย จํากัด และเครือข่ายอาสาสมัครหญิงไทยในต่างประเทศ สําหรับในปี 2561 จะดําเนินการจัดทําบันทึกข้อตกลงเพิ่มเติมกับสถาบันบัณฑิตพัฒนศิลป์ กระทรวงวัฒนธรรม เพื่อป้องกันและลดความเสี่ยงกรณีการถูกล่อลวงไปต่างประเทศ ในกลุ่มนักเรียนนาฏศิลป์และดนตรีในระดับปริญญาตรีที่กําลัง จะสําเร็จการศึกษา และ 2.มิติด้านการส่งเสริมและช่วยเหลือได้แก่ การจดทะเบียนรับรองเป็นองค์กรสาธารณประโยชน์ การสนับสนุนให้องค์กรสาธารณประโยชน์ในต่างประเทศขอรับเงินสนับสนุนกิจกรรมที่เป็นประโยชน์ต่อคนไทยในต่างประเทศจาก "กองทุนส่งเสริมการจัดสวัสดิการสังคม” และการนําเทคโนโลยีมาใช้เป็นช่องทางสนับสนุนและช่วยเหลือคนไทยในต่างประเทศ ซึ่งขณะนี้ มีเครือข่ายที่จดทะเบียนรับรองเป็นองค์กรสาธารณประโยชน์ทั้งหมด 26 องค์กร ใน 10 ประเทศ และมีโครงการที่ได้รับเงินสนับสนุนจากกองทุนฯ แล้ว 8 องค์กร ใน 4 ประเทศ โดยมีรูปแบบการบริการช่วยเหลือคนไทยในต่างประเทศในยุค Thailand 4.0 ที่มุ่งเน้นการใช้เทคโนโลยีด้านการสื่อสารเพื่ออํานวยความสะดวกด้านประสานการดําเนินการช่วยเหลือ ได้แก่ เว็ปไซต์ yingthai.dwf.go.th แอพพลิเคชั่น Yingthai แอพพลิเคชั่นครอบครัว กรมกิจการสตรีและสถาบันครอบครัว "โกลด์ แอพพลิเคชั่น คนไทยใส่ใจผู้สูงอายุ” และ ศูนย์ช่วยเหลือสังคม สายด่วน 1300 โทร. +66 99 130 1300 โดยไม่เสียค่าใช้จ่าย
สําหรับ"โครงการพัฒนาศักยภาพเครือข่ายอาสาสมัครให้คําปรึกษาแก่หญิงไทยที่แต่งงานกับชาวต่างชาติ”เกิดจากการขยายผลจากการขับเคลื่อนภารกิจที่สอดรับกับนโยบายของรัฐบาล ในเรื่อง "การพัฒนาสังคมไทยในต่างประเทศ เพื่อการพัฒนาระบบสวัสดิการสังคมและจิตอาสาสังคม” ผ่านการพัฒนาศักยภาพสตรีที่อยู่ ในต่างประเทศ และการสร้างเครือข่ายอาสาสมัครหญิงไทยในต่างประเทศ เพื่อสนับสนุนให้สตรีไทยในต่างประเทศ มีความเข้มแข็ง สามารถช่วยเหลือดูแลซึ่งกันและกัน โดยอาสาสมัครทั้ง 70 คน จาก 15 ประเทศ ได้เดินทางมายังประเทศไทย และเข้ารับการส่งเสริมและพัฒนาทักษะความรู้ภายใต้การอบรมของกระทรวง พม. โดย สค. ในการนําความรู้กลับไปให้ความช่วยเหลือและให้คําปรึกษาแนะนํากับผู้ที่ยังประสบปัญหาทางสังคมในลักษณะเพื่อนช่วยเพื่อน เนื่องจากคนไทยในชุมชนหรือพื้นที่เดียวกัน ย่อมมีความเข้าใจในบริบทของสังคมและวัฒนธรรม อันจะส่งผลให้ การช่วยเหลือเป็นไปอย่างครอบคลุมและมีประสิทธิภาพ ทั้งนี้ เพื่อความสมบูรณ์ครบถ้วนของการอบรมในครั้งนี้ นอกจากการให้ความรู้เชิงวิชาการ ยังมีเสริมสร้างทักษะการให้ความช่วยเหลือ ด้วยกิจกรรมการศึกษาดูงาน ณ สมาคมส่งเสริมสถานภาพสตรีในพระอุปถัมภ์พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ (บ้านพักฉุกเฉิน) ซึ่งเป็นองค์กรพัฒนาเอกชนที่ให้ความช่วยเหลือผู้หญิงและเด็กที่ประสบปัญหาวิกฤตชีวิต